*Projekts*

LATVIJAS REPUBLIKAS MINISTRU KABINETS

2018. gada\_\_\_.\_\_\_\_\_\_ Noteikumi Nr.\_\_\_\_\_\_

Rīgā (prot. Nr. \_\_\_\_\_\_.§)

Valsts nozīmes interešu izglītības iestādes statusa piešķiršanas, anulēšanas un valsts nozīmes interešu izglītības iestāžu finansēšanas kārtība

Izdoti saskaņā ar

Izglītības likuma 14. panta 24. un 24.1 punktu

**I. Vispārīgie jautājumi**

1. Noteikumi nosaka:

1.1. kritērijus un kārtību, kādā interešu izglītības iestādei (turpmāk – iestāde) piešķir un anulē valsts nozīmes interešu izglītības iestādes statusu;

1.2. valsts nozīmes interešu izglītības iestāžu finansēšanas kārtību.

2. Valsts nozīmes interešu izglītības iestāde saņem valsts budžeta mērķdotāciju vai dotāciju (turpmāk – finansējums) pedagogu darba samaksai un valsts sociālās apdrošināšanas obligātajām iemaksām.

**II. Kritēriji un kārtība, kādā tiek piešķirts un anulēts valsts nozīmes interešu izglītības iestādes statuss**

3. Izglītības un zinātnes ministrija (turpmāk – ministrija) piešķir iestādei valsts nozīmes interešu izglītības iestādes statusu, ja tā vienlaikus atbilst šādiem kritērijiem:

3.1. iestāde nodrošina interešu izglītības programmu piedāvājumu pirmsskolas izglītības, pamatizglītības vai vidējās izglītības programmu izglītojamajiem (turpmāk – izglītojamie) no ne mazāk kā 10 novadiem;

3.2. iestāde īsteno ne mazāk kā trīs interešu izglītības programmas izglītojamajiem, tai skaitā ne mazāk kā divas interešu izglītības programmas zinātnes, tehnoloģiju, vides, inženierzinātņu vai matemātikas jomās;

3.3. iestāde izglīto ne mazāk kā 4500 izglītojamos tās īstenotajās interešu izglītības programmās, tai skaitā ne mazāk kā 3500 izglītojamos interešu izglītības programmās zinātnes, tehnoloģiju, vides, inženierzinātņu un matemātikas jomās, no iepriekšējā gada 1. jūnija līdz kārtējā gada 31. maijam;

3.4. iestāde veic interešu izglītības metodiskā centra un pedagogu tālākizglītības centra funkcijas:

3.4.1. sniedz izglītības iestādēm un to pedagogiem metodisko atbalstu interešu izglītības programmu īstenošanā, tai skaitā izstrādā metodiskos materiālus un nodrošina to pieejamību izglītojamajiem un pedagogiem;

3.4.2. organizē pedagogu profesionālās kompetences pilnveidi;

3.5. iestāde pēc izvēles īsteno sadarbību ar:

3.5.1. jaunatnes vai citām nevalstiskajām organizācijām;

3.5.2. vides organizācijām;

3.5.3. uzņēmumiem, kuru darbības specifika saistīta ar zinātnes, tehnoloģiju, vides, inženierzinātņu un matemātikas jomām;

3.5.4. valsts un pašvaldību institūcijām;

3.5.5. masu medijiem;

3.6. iestāde nodrošina mūsdienām un iestādē piedāvāto izglītības programmu īstenošanas prasībām atbilstošu materiāltehnisko resursu bāzi un infrastruktūru;

3.7. iestādē piedāvātās interešu izglītības programmas atbilst attiecīgajā valsts izglītības standartā vai pirmsskolas izglītības vadlīnijās ietvertajam mācību saturam;

3.8. iestāde ne retāk kā reizi ceturksnī publisko tās tīmekļvietnē vai citos publiski pieejamos informācijas nesējos informāciju par šo noteikumu 3.2., 3.4. un 3.5. apakšpunktā minēto kritēriju izpildi.

4. Iestādes dibinātājs, ja iestāde pretendē uz valsts nozīmes interešu izglītības iestādes statusu, līdz kārtējā gada 1. jūnijam iesniedz ministrijā iesniegumu un dokumentus, kas apliecina iestādes atbilstību šo noteikumu 3. punktā minētajiem kritērijiem par laikposmu no iepriekšējā gada 1. jūnija līdz kārtējā gada 31. maijam.

5. Ministrija:

5.1. pēc kārtējā gada 1. jūnija līdz kārtējā gada 20. jūnijam pēc šo noteikumu [4.](https://likumi.lv/ta/id/281256#p6) punktā minēto dokumentu saņemšanas izvērtē iestādes atbilstību šo noteikumu [3.](https://likumi.lv/ta/id/281256#p4) punktā minētajiem kritērijiem;

5.2. līdz kārtējā gada 1. jūlijam pieņem lēmumu par valsts nozīmes interešu izglītības iestādes statusa piešķiršanu iestādei no kārtējā gada 1. septembra vai gadījumā, ja netiek izpildīts kāds no šo noteikumu 3. punktā minētajiem kritērijiem, sniedz pamatotu atteikumu.

6. Valsts nozīmes interešu izglītības iestāde katru gadu līdz 1. jūnijam sniedz ministrijai valsts nozīmes interešu izglītības iestādes izstrādātu un ar tās dibinātāju saskaņotu informatīvu pārskatu un dokumentus, kas apliecina valsts nozīmes interešu izglītības iestādes atbilstību šo noteikumu 3. punktā minētajiem kritērijiem par laikposmu no iepriekšējā gada 1. jūnija līdz kārtējā gada 31. maijam. Ministrija izvērtē šajā punktā minētos dokumentus pēc kārtējā gada 1. jūnija līdz kārtējā gada 20. jūnijam.

7. Ja valsts nozīmes interešu izglītības iestāde divus gadus pēc kārtas nenodrošina kāda no šo noteikumu [3. punktā](https://likumi.lv/ta/id/281256#p4) minētajiem kritērijiem izpildi, ministrija anulē valsts nozīmes interešu izglītības iestādes statusu ar kārtējā gada 1. septembri.

**III. Valsts nozīmes interešu izglītības iestāžu finansēšanas kārtība**

8. Nosakot finansējumu valsts nozīmes interešu izglītības iestādei vienam mēnesim, ministrija aprēķina:

8.1. vidējo izglītojamo skaitu mēnesī, kuri tika izglītoti valsts nozīmes interešu izglītības iestādē interešu izglītības programmās laikposmā no iepriekšējā gada 1. jūnija līdz kārtējā gada 31. maijam, pamatojoties uz informāciju, kas iesniegta saskaņā ar šo noteikumu 4. un 6. punktu;

8.2. pedagogu darba algu fondu atbilstoši šo noteikumu 8.1. apakšpunktā minētajam vidējam izglītojamo skaitam un valsts budžetā attiecīgajam gadam apstiprinātajam finansējumam.

9. Ministrija piešķir finansējumu, kas aprēķināts saskaņā ar šo noteikumu 8. punktu, par periodu no kārtējā gada 1. septembra līdz 31. decembrim un par periodu no nākamā gada 1. janvāra līdz 31. augustam.

10. Izglītības un zinātnes ministrs izdod rīkojumu par finansējuma sadali, un ministrija pārskaita finansējumu uz valsts nozīmes interešu izglītības iestādes dibinātāja kontu Valsts kasē, kuru valsts nozīmes interešu izglītības iestādes dibinātājs drīkst izmantot tikai no ministrijas saņemtā finansējuma administrēšanai.

11. Lai saņemtu finansējumu, valsts nozīmes interešu izglītības iestādes dibinātājs ar ministriju slēdz līgumu par piešķirtā finansējuma izlietošanu.

12. Valsts nozīmes interešu izglītības iestādes dibinātājs līdz kārtējā gada 20. septembrim sagatavo pārskatu par finansējuma izlietojumu (pielikums) par periodu no kārtējā gada 1. janvāra līdz 31. augustam un līdz nākamā gada 20. janvārim – par periodu no iepriekšējā gada 1. septembra līdz iepriekšējā gada 31. decembrim un iesniedz to ministriju, centrālo valsts iestāžu un pašvaldību budžeta pārskatu informācijas sistēmā (ePārskatu sistēmā). Ministrija viena mēneša laikā pārbauda ePārskatu sistēmā iesniegtos pārskatus un akceptē tos vai, ja nepieciešams, nosūta valsts nozīmes interešu izglītības iestādes dibinātājam precizēšanai. Ministrija ir tiesīga pārtraukt finansējuma izmaksu valsts nozīmes interešu izglītības iestādes dibinātājam, ja tas nav iesniedzis pārskatu noteiktajā termiņā vai ministrija nav akceptējusi minēto pārskatu, vai pieprasīt valsts nozīmes interešu izglītības iestādes dibinātājam 30 dienu laikā atmaksāt valsts budžetā pārskata periodā neizlietoto vai nepamatoti izlietoto finansējumu.

13. Valsts nozīmes interešu izglītības iestādes dibinātājs nodrošina pedagogu darba samaksas aprēķinu piešķirtā finansējuma ietvaros atbilstoši normatīvajam aktam par pedagogu darba samaksu.

**IV. Noslēguma jautājumi**

14. Ja iestāde pretendē uz valsts nozīmes interešu izglītības iestādes statusu 2019. gadā, tās dibinātājs līdz 2019. gada 10. septembrim iesniedz ministrijā iesniegumu un dokumentus, kas apliecina iestādes atbilstību šo noteikumu 3. punktā minētajiem kritērijiem par laikposmu no 2019. gada 1. janvāra līdz 2019. gada 31. augustam. Iestāde uzskatāma par atbilstošu šo noteikumu 3.3. apakšpunktā minētajam kritērijam, ja tās īstenotajās interešu izglītības programmās izglītoti ne mazāk kā 3000 izglītojamo, tai skaitā ne mazāk kā 2300 izglītojamo interešu izglītības programmās zinātnes, tehnoloģiju, vides, inženierzinātņu un matemātikas jomās, minētajā laikposmā. Ministrija pēc 2019. gada 10. septembra izvērtē iestādes atbilstību šo noteikumu [3.](https://likumi.lv/ta/id/281256#p4) punktā minētajiem kritērijiem un līdz 2019. gada 20. septembrim pieņem lēmumu par valsts nozīmes interešu izglītības iestādes statusa piešķiršanu iestādei no 2019. gada 1. oktobra.

15. Iestādēm, kurām saskaņā ar šo noteikumu 14. punktu piešķirts valsts nozīmes interešu izglītības iestādes statuss, ministrija aprēķina un piešķir finansējumu par periodu no 2019. gada 1. oktobra līdz 31. decembrim un par periodu no 2020. gada 1. janvāra līdz 31. augustam.

16. Noteikumi stājas spēkā 2019. gada 1. septembrī.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa